  Майя Бывальцева Удмуртилэн тӧроез Александр Соловьёв Ижкарысь Партизанской урамысь вуэз поттон амалъёсты дасяны косӥз. Сыӵе ӵектон со сётӥз карлэн тӧроезлы Юрий Тюринлы, ивортэ улосвыл тӧролэн но кивалтэтлэн пресс-службазы. Пумиськонын элькунлэн тӧроез но Удмуртилэн шоркарезлэн кивалтӥсез 2017-тӥ арын Ижкарысь сюресъёсты тупатъян но азбаръёсты умоятон ласянь чакланъёс сярысь вераськизы. Юрий Тюрин Александр Соловьёвлы валтӥсь объектъёсын лыдметэз возьматӥз. Улосвыл кивалтӥсь вераз, «Виктория» улон огъетлы матын сюрес лэсьтонлы но саклык висъяны кулэ шуыса. Тодэ вайытом, Партизанской урамын асфальт урод луэмен сэрен, 2016-тӥ арын тулыс сое ворсазы. Выль асфальт поныны чакламын вал пӧсьтолэзь шорын, но собере кар тӧрлыкъёс нырысь ик вуэз поттон ужпум борды басьтӥськыны кулэ шуыса малпазы. Тупатъян ужъёсты тодмотэм дырлы выжтӥзы. Ватсалом, 2016-тӥ арын толсур пумын «Удмуртиысь автомобилистъёс» огазеяськон Ижкарысь урамъёслэн тупатъямез кулэ каись люкетъёссы понна куара сётонлы йылпумъянъёс лэсьтӥзы. Карын улӥсьёс тужгес трос куара сётӥзы 9-тӥ Январь урамлэн Дзержинский урамысен Октябрьлы 10 ар урамозь люкетэз понна. Тегъёс: Авто Ижкар ЮрийТюрин Удмуртия АлександрСоловьёв сюресъёс  